በወቅቱ በግል ዘርፉ የሚንቀሳቀሱ የንግድ ማኅበረሰቦች እንደሚሉት፣ በአክሲዮን የመደራጀት ዕድል የነበራቸው በአብዛኛው ባንኮችና የኢንሹራንስ ድርጅቶች ናቸው፡፡ የአክሰስ ሪል ስቴት መሥራችና የቀድሞው ቦርድ ሊቀመንበር፣ አቶ ኤርሚያስ አመልጋ ይህንን እውነታ በደንብ ያስታውሱታል፡፡ ‹‹ቀደም ሲል በአክሲዮን የመደራጀት ፈቃድ የተሰጠው በፋይናንስ ኢንዱስትሪ ላሉት ኩባንያዎች ብቻ የነበረ ቢሆንም፣ ኋላ ላይ ግን ቀስ በቀስ በሌሎች ዘርፎች የተሰማሩ ተቋማት ወደ አክሲዮን ገበያው መቀላቀል ጀመሩ፤›› የሚሉት አቶ ኤርሚያስ፣ ይህ ሁኔታ መንግሥትም ሆነ የአክሲዮን ገበያ ተዋንያኑ ያላስተዋሉት ችግሮችን ይዞ መምጣቱን ያስረዳሉ፡፡
